P r e d k l a d a c i a   s p r á v a

V dňoch 13. – 14. marca 2007 uskutočnil minister zahraničných vecí Iránskej islamskej republiky Manouchehr Mottaki na vlastnú žiadosť pracovnú návštevu Slovenskej republiky. Návšteva bola súčasťou európskej cesty ministra Mottakiho, v rámci ktorej  vystúpil na pôde OSN v Konferencii o odzbrojení v Ženeve, a zahŕňala tiež Slovinsko, Taliansko a Belgicko. 

Rokovania ministrov zahraničných vecí Slovenskej republiky a Iránu uskutočnené   13. 3. 2007 boli zamerané na prerokovanie perspektív rozvoja bilaterálnej spolupráce a otázky multilaterálneho charakteru s dôrazom na vývoj problematiky iránskeho jadrového programu. 

Napriek rozdielnym názorom na problematiku iránskeho jadrového programu a niektoré regionálne otázky sa návšteva M. Mottakiho v SR uskutočnila v konštruktívnej a otvorenej atmosfére. 

Minister Mottaki pozitívne zhodnotil históriu slovensko-iránskych vzťahov, potvrdil záujem na pokračovaní dialógu a ďalšom rozvoji spolupráce najmä v hospodárskej oblasti. Naznačil možnosti spolupráce v energetike, strojárenstve a ďalších odvetviach a vyjadril pripravenosť Iránu podieľať sa na dodávkach plynu do SR. V súvislosti s jadrovým programom Iránu minister Mottaki uviedol, že jeho pokračovanie pre mierové účely zodpovedá energetickým potrebám krajiny a uskutočňuje sa v súlade s členstvom Iránu v Medzinárodnej agentúre pre atómovú energiu (MAAE) a na základe princípov Zmluvy o nešírení jadrových zbraní (NPT). Zdôraznil záujem o spoluprácu bez predbežných podmienok, nie konfrontáciu.

Minister J. Kubiš podčiarkol obavy medzinárodného spoločenstva z pokračujúceho obohacovania uránu, ktoré Irán uskutočňuje v rozpore s požiadavkami prijatými v relevantných dokumentoch Rady guvernérov MAAE a Bezpečnostnej rady OSN. Tieto obavy  nerozptýlila  ani správa generálneho riaditeľa MAAE predložená členom BR OSN vo februári 2007 v nadväznosti na jej rezolúciu č. 1737 (december 2006). Zdôraznil záujem na konštruktívnom riešení otázky iránskeho jadrového programu prostredníctvom pokračujúceho dialógu, ktorý je základným predpokladom pre dosiahnutie diplomatického riešenia problému. Zároveň podčiarkol, že kľúč k rokovaniam drží v rukách Irán, ktorý musí ukončiť aktivity vo svojich jadrových zariadeniach, ako to stanovuje rezolúcia č. 1737. Minister Kubiš upozornil, že SR ako nestály člen BR OSN je pripravená diskutovať o prípadných ďalších opatreniach, ktoré budú reflektovať pretrvávajúce obavy z aktivít Iránu.

Vzhľadom na informatívny charakter materiálu sa k nemu neuskutočnilo medzirezortné pripomienkové konanie.